**Az iskolai együttnevelés és az eredmények**

* **Ha körültekintően vezetik be, a roma és nem roma tanulók együttnevelése úgy segíti a roma gyerekeket, hogy közben nem hátráltatja a középosztálybeli gyerekeket sem. Sőt, toleranciára, együttműködésre nevel.**
* **Az eddigi programok révén rendelkezésre állnak azok a szakmai alapok (szakértők, tanárképzési programok, módszertanok, oktatási segédanyagok) amelyek a sikeres együttneveléshez szükségesek.**
* **Modern pedagógiai módszerekkel és az együttműködésen alapuló tanulásszervezéssel jó eredményeket lehet elérni bármilyen iskolatípusban, bármilyen tanulói összetétellel.**

A roma és nem roma gyerekek együttnevelésének egyik akadálya, hogy sokan attól tartanak: egy hátrányos helyzetű, vagy cigány osztálytárs hátráltatná gyermekük előrehaladását. A különböző szociális hátterű és származású gyerekek különválasztása azonban éppen csökkentheti a hatékonyságot. A legjobb példa erre Finnország: a [PISA-mérések](https://hu.wikipedia.org/wiki/PISA-m%C3%A9r%C3%A9s) szerint a legkevésbé szelektív iskolarendszerrel rendelkezik, ugyanakkor a legjobb eredményeket a finn tanulók produkálják.[[1]](#footnote-1)


Magyarországon, erősen leegyszerűsítve, háromféle általános iskolát találunk. Az elsőben jók az eredmények, mert sok ugyan a [hátrányos helyzetű](https://hu.wikipedia.org/wiki/H%C3%A1tr%C3%A1nyos_helyzet) tanuló, de a pedagógusok ismerik a megfelelő módszereket és megtalálják a módját a szülők bevonásának is. A másodikban is jók az eredmények, mert kevés a hátrányos helyzetű tanuló, és ha kell, a szülők különórákkal, otthoni tanulással is pótolják a pedagógus esetleg gyengébb teljesítményét. A harmadikban rosszak az eredmények, mert sok a hátrányos helyzetű gyerek, a pedagógus felkészületlen, a szülők pedig nem tudják ezt kompenzálni. Az iskolai teljesítmények nagy különbségeit így három tényező: a hátrányos helyzetű népesség területi eloszlása, a pedagógia módszerek eltérő minősége és a [szegregáció](https://hu.wikipedia.org/wiki/Iskolai_szegreg%C3%A1ci%C3%B3) mértéke együttesen magyarázhatja.

A magyar közoktatásból az egyes korosztályok közel harmada kerül ki úgy, hogy nem rendelkezik a foglalkoztathatóságukhoz alapvetően szükséges képességekkel. Ez részben a pedagógiai módszerek elavultságával, és a tanári szakma alacsony presztízse miatt egyre inkább kontraszelektált pedagógusi karral magyarázható. Részben pedig azzal függ össze, hogy a szegény, vagy iskolázatlan szülők gyermekei gyakran osztály, vagy iskola szinten is elkülönítve tanulnak, vagy a település egésze már egyfajta gettóvá vált, ahová szinte lehetet­len jó tanárt találni. [[2]](#footnote-2)

**Együttnevelés és iskolai eredmények**

Egy 2008-as kutatás keretében olyan iskolák (összesen 60) eredményeit hasonlították össze, amelyek a tanulói csoportok összetételében és a pedagógiai módszerekben különböztek, más szempontból azonban (létszám, településméret, hátrányos helyzetű és roma diákok aránya) hasonlóak voltak. Az eredmények alapján az együttnevelő, az ún. Integrációs Pedagógiai Rendszert (IPR) alkalmazó (ún. bázis-)iskolákból minden diákot felvesznek egy középfokú intézménybe, és ezekből mind gimnáziumba, mint szakközépiskolába több diák nyer felvételt.

**Továbbtanulási arányok a bázis- és kontrolliskolákban a felvételi adatok alapján (%)**



Forrás: Kézdi-Surányi, 2008

A hátrányos helyzetű[[3]](#footnote-3) és roma tanulókat ugyan mindkét csoportban kisebb arányban vették fel érettségit adó középiskolákba, de a legnagyobb (csaknem 20%-os) különbség a bázis-és kontrolliskolák között – a bázisiskolák javára - a roma tanulók továbbtanulását illetően figyelhető meg. A vizsgálat során az is kiderült, hogy a munkaerőpiacon egyre inkább értékelt fontos készségek (önbizalom, saját sorsunk irányításába vetett hit, konfliktusokkal való megküzdés, társas viselkedés) az IPR-t alkalmazó bázisiskolákban minden esetben fejlettebbnek bizonyultak.[[4]](#footnote-4)

**Oktatáspolitikai intézkedések**

Mielőtt azt gondolnánk, hogy néhány „kivételes település” az, ahol ezek az iskolák működnek, így a saját gyermekeink szempontjából nem relevánsak, jó, ha számításba vesszük: az elmúlt 10 évben Magyarországon az iskolák negyede ismerkedett meg az együttnevelés révén a legmodernebb pedagógiai módszertanokkal. A programba összesen mintegy 1600 közoktatási intézmény kapcsolódott be, és közel 13 000 pedagógus kapott továbbképzést.[[5]](#footnote-5)

**Az együttműködésen alapuló (kooperatív) tanulásszervezés**

A magyar pedagógusok körében egyre nagyobb a nyitottság a Nyugaton már régóta alkalmazott módszerek, például az együttműködésen alapuló tanulási formák iránt. A módszer egyszerűen összefoglalható: ahelyett, hogy a tanár a vele szemben ülő gyerekeknek magyaráz, és egy órán maximum 5-6-ot felszólít, (a többiek akár meg is úszhatják figyelés nélkül), ebben a formában 3-4 fős kiscsoportokban együtt készülnek fel egy-egy témából, a pedagógus pedig ezt a munkát segíti. Ebben a formában mindenkinek van feladata, és mindenki munkája számít.

A kooperatív tanulásszervezés egyik alapvető gondolata, hogy a tudás közös alkotás eredmé­nye, így a visszajelzés forrása nemcsak a tanár lehet, hanem a társak is. Minden egyes résztvevő lehetőséget kap arra, hogy kérdéseit, ötleteit, véleményét, érzéseit stb. felvethesse.

INFOGRAFIKA: <http://www.budapestinstitute.eu/uploads/BI_vizu_2015_03_iskola_frontalis_vs_korbe_final.pdf>

1. [Csapó Benő - Molnár Gyöngyvér - Kinyó László: A magyar iskolarendszer szelektivitása a nemzetközi összehasonlító vizsgálatok eredményeinek tükrében.](http://epa.oszk.hu/00000/00011/00137/pdf/2009-3-4.pdf) Megjelent: Iskolakultúra 2009/3-4. 3-14. [↑](#footnote-ref-1)
2. A kérdésről részletesebben ld. Havas Gábor – Zolnay János 2010: Az integrációs oktatáspolitika hatásvizsgálata, kutatási záró tanulmány. Budapest, OKM–NEFMI. [↑](#footnote-ref-2)
3. Az [Országos Kompetencia Mérésen](http://www.oktatas.hu/sajtoszoba/sajtoanyagok/megjelentek_kompmeres14_adatai/) magas hátrányos helyzetű tanuló-arány mellett is átlag felett teljesítő általános iskolák közé tartoznak többek között Tiszaalpár, Vásárosdombó, Miske, Nyírpazony, Visznek iskolái. [↑](#footnote-ref-3)
4. Kézdi-Surányi (2008): Egy integrációs program hatása a tanulók fejlődésére, [Educatio, 2008/4](http://www.hier.iif.hu/hu/letoltes.php?fid=tartalomsor/1250), 473-478. o. [↑](#footnote-ref-4)
5. [Nemzeti Társadalmi Felzárkózási Stratégia](http://romagov.kormany.hu/download/8/e3/20000/Strat%C3%A9gia.pdf) 2011. november, 38. o. [↑](#footnote-ref-5)