**Segélyek és megélhetés**

* **A jóléti juttatásokra fordított pénz aránya 2010 óta folyamatosan csökken.**
* **A három legfőbb pénzbeli segélyre fordított kiadás lényegében nem változott, a költségvetés 1%-a körül alakul – közben a rászorulók száma folyamatosan nő.**
* **100 adóforintból 32 megy jóléti juttatásokra, ebből csak 2 forint jut segélyekre**
* **Egy átlagos család a maximális juttatásokkal számolva is csak a létminimum negyedét kaphatja – annyit sem, ami fedezné az egészséges étkezéshez szükséges kiadásokat. Ennyire lehet Magyarországon a „segélyekből megélni”.**

**Jóléti kiadások és segélyek: gyors áttekintés**

A hétköznapi nyelv és a szakzsargon mást-mást ért segélyeken és jóléti kiadásokon. A jóléti rendszer az állampolgárok egészségét, megfelelő lakhatását, oktatását igyekszik biztosítani. A jóléti kiadásokban minden benne van, amit ezek biztosítására fordít a költségvetés a tanárok és orvosok fizetésétől a nyugdíjon át, a családi pótlékig vagy a munkanélküli járadékig.

Egyes jóléti juttatások állampolgári jogon, mások biztosítási-, megint mások rászorultsági alapon járnak. A szakma ez utóbbiakat nevezi segélyeknek. A köznyelvben ez nem ilyen egyértelmű: a segélyek körébe pl. az alanyi jogon járó családi pótlékot is gyakran beleértik.


Vannak hosszabb időn át nyújtott segélyek, mint a lakásfenntartási támogatás, a foglalkoztatást helyettesítő támogatás, a rendszeres szociális segély, az időskorúak járadéka, és az ápolási díjak. És néhány krízishelyzetben adható eseti támogatás is, mint például a temetési segély vagy az átmeneti segély. A segélyek egy részét nem pénzben adják: ilyen a rendszeres gyermekvédelmi kedvezmény, ami az óvodai vagy iskolai étkezést támogatja, vagy lehet ételre, ruhára és tanszerre felhasználható utalvány, a tűzifa támogatás, vagy a közgyógyellátás.

A segélyezettek körét tekintve a legjelentősebb a rendszeres gyermekvédelmi kedvezmény és a lakásfenntartási támogatás. 2013-ban átlagosan minden ötödik 25 éven aluli kapott rendszeres gyermekvédelmi kedvezményt, míg lakásfenntartási támogatást majdnem minden huszadik felnőtt (4,7%) kapott.[[1]](#footnote-1)

**Keveset költünk segélyekre**

Jóléti juttatásokra a teljes költségvetésből 5 417 Mrd forintot, a költségvetés 31,9%-át szánta az állam 2014-ben.[[2]](#footnote-2) Vagyis, 100 adóforintból 32 ment jóléti juttatásokra, ebből 17 nyugdíjakra, 5 táppénzre és más biztosítási alapú ellátásokra, 4 szociális intézményekre (pl. gyermek-és idősotthonokra), 3 családi pótlékra és más gyerek után járó támogatásra. Segélyekre és hasonló juttatásokra pedig 100-ból 2 forint költöttünk, a költségvetés 2,4 %-át. Ez sem ennyi azonban: ennek csak nagyjából a fele a szó szoros értelmében vett segély: a másik fele a 2012-ben jövedelempótló juttatásnak átnevezett korkedvezményes és szolgálati nyugdíj.

**A központi költségvetés jóléti juttatásokra fordított kiadásainak megoszlása 2014-ben[[3]](#footnote-3)**




Forrás: [Magyar Államkincstár](http://www.allamkincstar.gov.hu/hu/koltsegvetesi-informaciok/funkcionalis_merlegek/2630/)

**A segélyekre fordított kiadások nem nőttek az elmúlt években**

A jóléti juttatásokra fordított pénz aránya a költségvetésben 2010 óta folyamatosan csökken. Az aktív korú (még nem nyugdíjas) lakosság által igényelhető három legfőbb pénzbeli segélyre (a rendszeres szociális segélyre, a foglalkoztatás-helyettesítő támogatásra és a lakásfenntartási támogatásra) fordított kiadások lényegében nem változtak. Évek óta a költségvetés 1%-a körül alakulnak, miközben a rászorulók száma folyamatosan nő.

**Jóléti juttatások és segélyek aránya a költségvetésben 2004-2014**



Forrás: Magyar Államkincstár zárszámadási adatok. A 2013 és 2014. évi adat tervezet, illetve KSH Szociális Évkönyv 2014. Az aktív korúak főbb segélyeibe a rendszeres szociális segélyt, a foglalkoztatás-helyettesítő támogatást és a lakásfenntartási támogatást (illetve ezek korábbi megfelelőit) számítottuk bele.

**A magyar segélyrendszer változásai (2000-2014) [[4]](#footnote-4)**

2000-ben a munkanélküli ellátások teljes rendszerét átszabták: a járadék innentől kezdve maximum kilenc hónapig járt, összevonták a jövedelempótló támogatást és a rendszeres szociális segélyt, odaítélését az önkormányzatokra bízták, és bevezették a segélyezettek közmunkára kötelezhetőségét.

Ekkor vezették be azt is, hogy a rendszeres szociális segélyt kérelmezőknek legalább harmincnapnyi közmunkát kell végezniük – kivéve, ha ezt helyben nem tudják megszervezni. A segély 2006-ig fix összegű volt, ezt követően a háztartás létszámától is függött. A következő reform 2009-ben történt, amikor kétfelé bontották a segélyezetteket: a munkaképesek fix összegű rendelkezésre állási támogatást (RÁT) kaptak, évi 90 napra nőtt a közmunka feltétel és a munkaügyi központtal kellett együttműködniük. Az idősebb és betegebb rászorulók a régi szabály szerinti összeget kapták és a családsegítővel kellett együttműködniük. 2012-től a RÁT új neve Foglalkoztatást helyettesítő támogatás lett és összege 28500-ról 22 800 forintra csökkent (azóta is ennyi).

A szociális segélyekre való jogosultság megállapítása 1993-tól 2014 végéig központilag meghatározott szabályok alapján, egységesen történt. A kormányzat azonban csak azt ellenőrizte, hogy az erre kapott támogatást tényleg segélyezésre használták-e – azt már nem, hogy a rászorulók minden településen hozzáfértek-e a nekik járó támogatásokhoz, vagy hogy milyen további polgármesteri elvárások fogalmazódhattak meg (ismert példa az érpataki vagy a monoki helyzet). A helyi önkényeskedés lehetőségét csökkenti, hogy 2015. március 1-jétől egyes szociális ellátások átkerültek a járási hivatalok hatáskörébe.

**Az új segélyezési rendszer lényege**

Ez év márciusától a két legfőbb segélyről járási szinten döntenek, és onnan is osztják őket.[[5]](#footnote-5) A járásokhoz kerül a *foglalkoztatást helyettesítő támogatás* (FHT) és az *egészségkárosodási és gyermekfelügyeleti támogatásra* átnevezett rendszeres szociális segély, szűkebb jogosulti körrel. A *támogatás* az egészségkárosodott vagy a gyermekük felügyeletét biztosítani nem tudó személyeknek jár, jövedelmi küszöbe és összege nagyjából a rendszeres szociális segélyével azonos, de nincs együttműködési kötelezettség.

Települési szinten marad egy új támogatási forma, a *települési támogatás*, amiből az önkormányzatok az általuk meghatározott élethelyzetekre nyújthatnak támogatást. A lakásfenntartási támogatás, az önkormányzati segély, a köztemetés és a fűtési (energiafelhasználási) támogatás ide épülnek be.


2015 márciusától megszűnik az adósságkezelési támogatás, a méltányossági közgyógyellátás, és a méltányossági ápolási díj (pontosabban az önkormányzatok dönthetnek arról, hogy továbbra is adják, csak pénzt nem kapnak hozzá). A nyugdíjkorhatárt 5 éven belül betöltők, akik korábban rendszeres szociális segélyre voltak jogosultak, márciustól már csak a kisebb összegű, és együttműködéshez (közmunkához) kötött FHT-t kaphatják.

**Meg lehet-e élni a jóléti juttatásokból?**

Az elérhető önkormányzati és állami támogatások maximumával és a havi költségek minimumával számolva korántsem. Egy átlagos[[6]](#footnote-6), négyfős (2 gyerek, 2 felnőtt) család családi pótlékkal és segélyekkel együtt maximum 72 200 forint bevételt érhet el. A foglalkoztatást helyettesítő támogatás összege személyenként 22 800 forint és csak egy családtag kaphatja, a családi pótlék pedig két gyermek esetén gyermekenként 13 300 forint. Feltételezve, hogy a helyi önkormányzat a települési támogatás keretében lakásfenntartásra (a tavalyi szabályok szerint) további havi 8800 forintot ad a családnak akkor a havi jövedelmük 58 200 forintra nőhet. Ez az összeg negyede a négy főre számított [létminimumnak](http://www.ksh.hu/docs/hun/xftp/idoszaki/letmin/letmin13.pdf) (253 ezer forint), és még az egészséges étkezéshez szükséges kiadásokat (86 ezer forint) sem fedezi.

Lehetnek, akik azt gondolják: mindez lehet, hogy így van egy átlagos családban, de a cigányok, akiknek általában több a gyermekük, ettől még kihasználhatják a jóléti rendszert. Ez is tévedés. A becslések szerint az átlagos roma háztartásban három gyermek van. Ez megemeli ugyan valamelyest a család által elérhető jóléti juttatásokat, de még kevésbé fedezi a szükséges kiadásokat.

**Egy havi összes jövedelem és létminimum összege 2 szülő** **+ 2 gyerekre**



Forrás: saját számítás és KSH. Nettó jövedelem, forintban.

INFOGRAFIKA: <http://www.budapestinstitute.eu/uploads/BI_vizu_2014_02_munkanelkuli_lejto.pdf>

1. [KSH Statisztikai Tükör, 2014/143. Szociális segélyezés 2013](http://www.ksh.hu/docs/hun/xftp/stattukor/szocsegely13.pdf) [↑](#footnote-ref-1)
2. A számítások és az ábrák a [Magyar Államkincstár adatai](http://www.allamkincstar.gov.hu/hu/koltsegvetesi-informaciok/funkcionalis_merlegek/2630/) alapján készültek. A 2013-as és 2014-es zárszámadás még nem elérhető. [↑](#footnote-ref-2)
3. A 2013. és 2014 évi zárszámadások még nem elérhetőek. [↑](#footnote-ref-3)
4. Készült a Budapest Szakpolitikai Elemző Intézet és a Hétfa Elemző Központ [A közcélú foglalkoztatás kibővülésének célzottsága, igénybevétele és hatása a tartós munkanélküliségre című kutatási beszámolója kivonatának](http://www.budapestinstitute.eu/uploads/BI_kozcelu_kivonat.pdf) felhasználásával. [↑](#footnote-ref-4)
5. A módosításokról szóló rövid összefoglaló [itt](http://www.kormany.hu/download/e/49/30000/T%C3%A1j%C3%A9koztat%C3%B3%20alapszolg%C3%A1ltat%C3%A1st%20ny%C3%BAjt%C3%B3k%20r%C3%A9sz%C3%A9re%20a%20szoci%C3%A1lis%20ell%C3%A1t%C3%A1sok%20v%C3%A1ltoz%C3%A1sair%C3%B3l.pdf) olvasható. [↑](#footnote-ref-5)
6. Átlagosnak itt azokat a családokat tekintjük, melyekben nincs sem tartós egészségkárosodott, sem nyugdíjas családtag. [↑](#footnote-ref-6)