**Roma szülők oktatással kapcsolatos attitűdjei**


* **A roma szülők túlnyomó többsége fontosnak tartja, hogy gyermeke jó oktatást kapjon: ezt mutatja, hogy a középiskolába beiratkozók arányában nincs nagy különbség roma és a nem roma gyerekek között.**
* **A szegénység és a lehetőségekkel kapcsolatos szülői elképzelések nagyban meghatározzák a választott középiskolák típusát. Amíg a roma gyerekek elsősorban szakiskolákban tanulnak tovább, a leszakadás nem fog csökkenni.**
* **A tanulási eredményeket nagyban befolyásolja, hogy a szülők képesek-e az iskola melletti kiegészítő szolgáltatásokat (nyelvtanulás, korrepetálás) nyújtani vagy megfizetni, és ez komoly hátrányba hozza a szegényebbek és alacsonyabb végzettségűek gyermekeit.**

Az általános iskolát ma már szinte minden roma gyerek befejezi. Ebben az elmúlt három évtizedben lényegében eltűnt a különbség a roma és nem roma gyerekek között: 93 száza­lékuk fejezi be sikeresen alapfokú tanulmányait, míg ez az arány a nem-romák esetében 98 százalék. Az általános iskolai részvétel aránya olyan mértékben nőtt, ami nem valósulhatott volna meg a támogató szülői attitűd nélkül.[[1]](#endnote-1) 1971-től 1994-ig a 20-29 éves korosztályban 25 százalékról 77 százalékra nőtt azok aránya, akik megszerezték az általános iskolai végzett­séget.[[2]](#endnote-2)

A szülők azt is átlátják, hogy az általános iskolai végzettség nem elegendő a boldoguláshoz: míg 1993-ban a roma gyerekek fele tanult tovább a nyolcadik után, rá 10 évre már 92 %-uk.[[3]](#endnote-3) A legfrissebb és legnagyobb, országos mintán készült vizsgálat szerint a roma szülők 2%-a, a nem roma szülők 0%-a szeretne csak általános iskolai végzettséget gyerekének.[[4]](#endnote-4) A családok döntése a gyerek iskolázottságáról ma már alapvetően a középiskola típusának meg­választásáról szól.

A szakiskola és az érettségit adó középiskola közötti választást a roma és a nem roma családok esetében is elsősorban a gyerek iskolai teljesítménye határozza meg. A gyengén tanuló gyerekek nagy többsége szakiskolában tanul tovább, a közepesen és jól tanulók többsége szakközépiskolában vagy gimnáziumban.

A választott középiskola *típusa* nagyban függ a családi háttértől: az anyagi lehetőségektől és a szülők elképzeléseitől gyermekük jövőjét és lehetőségeit illetően. A szegényebb és kisebb településen élő családok inkább választják a szakközépiskolát, mint a gimnáziumot.[[5]](#endnote-5) Ugyan­ezen kutatás szerint a nem érettségizett szülők inkább a szakmát adó képzést választják. Más kutatások is azt igazolták,[[6]](#endnote-6) hogy az alacsonyabb iskolázottságú szülők csak az átlagosnál jobb képességű gyerekeiket irányítják gimnáziumba, egyébként szakmát adó iskolát választanak. Sőt, a roma családok esetében még az át­lagosnál jobb képességű gyerekek is inkább szakközépiskolába mennek: kevesebb, mint harmaduk (30 %) kerül gimná­ziumba, míg a hasonlóan jó képességű nem roma gyerekek 80 %-a. A roma-nem roma családok közötti különbség a gimnázium választásában kétharmad részt a szülők alacsony iskolázottságának és szegénységének tudható be.[[7]](#endnote-7)



Forrás: Hajdu- Kertesi - Kézdi 2014. Készült az 1993. évi reprezentatív Roma felmérés, a 2001. évi Népszámlálás, a 2011. évi Népszámlálás, a TÁRKI Életpálya Felmérése (2006-2012) és az MNH Bértarifa felmérések alapján.

Az iskolázatlan (roma vagy nem roma) szülők szerényebb ambíciói részben az iskoláztatás költségességével, részben a szülők rosszabb tájékozottságával magyarázhatók[[8]](#endnote-8): ha látják is a diplomából adódó lehetőségeket, kevésbé járatosak abban, hogy ezeket hogyan lehet forintra váltani, ezért kockázatosabbnak ítélik a befektetést. Ez az óvatosság nem is teljesen alaptalan, hiszen többnyire nem rendelkeznek olyan kapcsolati tőkével, ami diplomás gyereküket átsegíthetné a munkába állás vagy munkahelyváltás nehéz­ségein.

Az iskolázatlan szülők gyermekei közül azok, akiknek a családja állástalanságban és nagy szegénységben él, nagyobb valószínűséggel fognak szakiskolában továbbtanulni, nagyobb eséllyel [morzsolódnak le](https://hu.wikipedia.org/wiki/K%C3%B6z%C3%A9piskolai_lemorzsol%C3%B3d%C3%A1s) a középiskolából, vagy váltanak érettségi adó iskolatípusból szakiskolába.[[9]](#endnote-9)

A lemorzsolódás kockázata a szakiskolai tanulók körében a legnagyobb. Ebben az iskolatípusban 31 százalék a lemorzsolódók aránya (szakközépiskolákban ez 19 százalék, míg gimnáziumokban 11 százalék) .[[10]](#endnote-10)

A lemorzsolódás egyik oka az alapkészségek hiánya, ami az alapfokú oktatás súlyos problémáit mutatja. A nyolc általánost elvégzők 20-25 %-a nem tanult meg olyan szinten olvasni és számolni, hogy sikerrel el tudná végezni a középiskolát.[[11]](#endnote-11) Ezeket a hiányokat a szegényebb családok nem tudják szülői segítséggel vagy korrepetálással kompenzálni.

Egy másik gyakori ok az iskolával való gyenge vagy konfliktusos kapcsolat: sok hiányzás, fegyelmi prob­lémák, a szülők bizalmatlansága.[[12]](#endnote-12) 2000-ben a roma családok 30 százalékát látogatta meg legalább egyszer gyermekük osztályfőnöke, egyötödük esetében a szülők egész évben nem találkoztak az osz­tályfőnökkel. A legalsó 20 százalékba tartozó, legszegényebb családok esetében vannak elsősorban kommunikációs problémái az iskoláknak és a családoknak. Ez ugyanúgy igaz a nem roma családokra is.[[13]](#endnote-13)

A felzárkózást segítő, jó minőségű kiegészítő szolgáltatások népszerűsége is arra utal, hogy nem a szülői ösztönzés hiányzik. Például ha nem jelent nagy anyagi terhet, a nyári táborokba és a tanoda programokba elengedik a szülők a gyerekeket, támogatják a részvételüket. Ezek azonban legfeljebb csak tompíthatják azt a lemaradást, ami abból adódik, hogy a szülők  kevesebbet tudnak segíteni a házi feladatban, és nem tudják a külön órákat, vagy a szabadidős tevékenységeket sem megfizetni.[[14]](#endnote-14)

1. [Havas Gábor - Kemény Istán- Liskó Ilona: Cigány gyerekek az általános iskolában. Educatio füzetek 231.2001](http://mek.oszk.hu/09500/09513/09513.pdf) [↑](#endnote-ref-1)
2. [Kertesi Gábor: Cigány gyerekek az iskolában, cigány felnőttek a munkaerőpiacon. Közgazdasági Szemle 1995.1](http://epa.oszk.hu/00000/00017/00001/0102.html). [↑](#endnote-ref-2)
3. [Liskó Ilona: A roma tanulók középiskolai továbbtanulása, Kutatás közben, 268.szám, Oktatáskutató Intézet. 2005.](http://www.hier.iif.hu/hu/letoltes.php?fid=kutatas_kozben/184) [↑](#endnote-ref-3)
4. Kertesi Gábor – Kézdi Gábor: A roma fiatalok általános iskolai eredményessége, középiskolai továbbtanulása és középiskolai sikeressége. Zárótanulmány. Az MTA–KTI „A közoktatás teljesítményének mérése–értékelése” programjának ROMA 608. számú produktuma, 2009. [↑](#endnote-ref-4)
5. Uo. [↑](#endnote-ref-5)
6. Lásd például: [Andor Mihály – Liskó Ilona: Iskolaválasztás és mobilitás. Iskolakultúra; 1999](http://mek.oszk.hu/03600/03672/03672.pdf); Boreczky Ágnes: Cigánycsaládok a feltorlódó időkben. In: Boreczky Ágnes (szerk): Cigányokról másképpen. Gondolat. 2009.; Feischmidt Margit - Messing Vera - Neményi Mária: Ethnic Differences in Education in Hungary: Community Study. Edumigrom Community Studies. 2010. [↑](#endnote-ref-6)
7. Kertesi Gábor - Kézdi Gábor i.m. 2009. [↑](#endnote-ref-7)
8. Ld. Andor és Liskó (1999) illetve Boreczky (2009) fent idézett mélyinterjús kutatásait. [↑](#endnote-ref-8)
9. [Kertesi Gábor-Kézdi Gábor: Iskolázatlan szülők gyermekei és roma fiatalok a középiskolában. 2010](http://www.econ.core.hu/file/download/bwp/bwp1003.pdf) [↑](#endnote-ref-9)
10. [Mártonfi György: Korai iskolaelhagyás a magyarországi szakképzésben. 2013.](http://www.observatory.org.hu/wp-content/uploads/2013/09/ReferNet_2013_ESL_HU.pdf); [Kertesi Gábor-Kézdi Gábor: Iskolázatlan szülők gyermekei és roma fiatalok a középiskolában. 2010](http://www.econ.core.hu/file/download/bwp/bwp1003.pdf) [↑](#endnote-ref-10)
11. Kertesi Gábor és Kézdi Gábor: Roma és nem roma fiatalok középiskolai továbbtanulása. In: Fazekas Károly (szerk): Oktatás és foglalkoztatás, MTA KTI. 2009. [↑](#endnote-ref-11)
12. [Havas Gábor: Esélyegyenlőség, deszegregáció. In: Fazekas Károly – Köllő János – Varga Júlia (szerk.) Zöld könyv a magyar közoktatás megújításáért. Ecostat, Budapest. 2008. 121-139.](http://mek.oszk.hu/08200/08222/08222.pdf) In: Fazekas Károly – Köllő János – Varga Júlia (szerk.) Zöld könyv a magyar közoktatás megújításáért. Ecostat, Budapest. 2008. 121-139. [↑](#endnote-ref-12)
13. Havas Gábor – Kemény István – Liskó Ilona: Cigány gyerekek az általános iskolában. Oktatáskutató Intézet. Új Mandátum. 2002. [↑](#endnote-ref-13)
14. [Németh Szilvia: A tanoda-típusú intézmények működésének, és tevékenységének elemzése. 2009](http://www.romaeducationfund.hu/sites/default/files/publications/tanodaelemzes_tarki_-ref_08_0.pdf) [↑](#endnote-ref-14)