**Az iskola lehetne a szegénység legjobb ellenszere**

* **Ha a szegények gyerekei nem jutnak jó minőségű oktatáshoz, felnőttként nagy eséllyel ők is szegények lesznek**
* **A szegénység generációs átörökítése az egész társadalom számára káros**

**Minden negyedik gyerek szegénységben él**

2014-ben a magyar népesség 16,6 százaléka, vagyis 1,7 millió ember élt jövedelmi szegénységben, azaz háztartásuk egy főre jutó (pontosabban ekvivalens) jövedelme nem haladta meg a 78 ezer forintot. A szegénység előfordulása 24 százalékról 44 százalékra, azaz csaknem a duplájára nőtt 2005 és 2014 között azokban a háztartásokban, ahol a háztartásfő legfeljebb általános iskolát végzett. A szegénységben élők közel negyede roma ([Tárki 2015](http://www.tarki.hu/hu/research/hm/monitor2014_teljes.pdf)).

2010 és 2014 között 20 százalékról 25 százalékra nőtt Magyarországon a relatív jöve­delmi szegénységben élő gyerekek száma. Ez azt jelenti, hogy ma már minden negye­dik gyerek a szegénységi küszöb alatti jövedelemmel rendelkező háztartásban él.[[1]](#endnote-1)

Ugyanebben az időszakban a [mélyszegénység](https://hu.wikipedia.org/wiki/M%C3%A9lyszeg%C3%A9nys%C3%A9g_Magyarorsz%C3%A1gon_a_2010-es_%C3%A9vekben)ben élő gyerekek száma 3 százalékról 8 százalékra nőtt, azaz ma körülbelül 130 ezer gyerek él nélkülözésben. Becslések szerint ezen belül 36-54 ezer gyerek súlyos mélyszegénységben él és rendszeresen éhezik ([Husz-Marozsán 2014](http://www.esely.org/kiadvanyok/2014_5/2004-5_2-2_husz-marozsan_szocialis_nyari.pdf)).

A nélkülözés az iskolai teljesítményt is leronthatja. A gyerekek (0 –17 évesek) 9 százaléka, több mint 150 ezer gyerek él olyan lakásban, ahol nincs bent WC és több mint 110 ezren (6,6%) élnek olyan lakásban, amelyben nincsen zuhany vagy fürdőkád. Csaknem 200 ezer 0-17 éves gyerek (11,3%) él sötét lakásban.[[2]](#endnote-2)

**A tanulás a szegénység legjobb ellenszere**

Aki isko­lázatlan, az nehezen kap munkát és előbb-utóbb elszegényedik ([Tárki 2015](http://www.tarki.hu/hu/research/hm/monitor2014_teljes.pdf)). A tanulás tehát a szegénység csökkentésének legfontosabb és legerősebb eszköze lehetne, ehhez azonban sokkal jobb és befogadóbb iskolákra volna szükség. A mai iskolák többsége ugyanis nem csökkenti, hanem inkább növeli a tanulók otthonról hozott hátrányait.[[3]](#endnote-3)

Az iskolák gyenge teljesítményét nagyrészt a pedagógiai módszerek elavultsága és a tanári szakma (az alacsony bérek miatt) erősen lecsökkent presztízse magyarázza. Nem a ráfordítás mértéke, hanem sokkal inkább a hatékonysága okozza a problémát.[[4]](#endnote-4) Vagyis, nem az a probléma, hogy ne lenne elég iskola, vagy elég tanár az iskolákban, hanem az, hogy milyen képességű a tanár és milyen minőségű a tanítás. A pedagógusok többsége – igazodva a [Nemzeti Alaptanterv](https://hu.wikipedia.org/wiki/Nemzeti_alaptanterv)hez – az érettségin megkövetelt ismeretek, adatok és képletek megtanítását tartja feladatának, és kevesebb figyelmet szentel az alapkészségek, a szövegértés, számolás, vagy a szociális jártasságok fejlesztésének. Erre legtöbbször az eszközei is hiányoznak: [nincs birtokában](http://www.budapestinstitute.eu/uploads/BIT2_HATTER_integralt_v_szegregalt_150416.rtf) annak a módszertani tudásnak, ami a készségek fejlesztéséhez kell. A 2003 és 2010 közötti továbbképzési programok ugyan [javítottak](http://budapestinstitute.eu/uploads/BI_OKM_tamop331_ertekeles_FINAL_corr.pdf) valamit a helyzeten, de a tanárképzés törzstantervébe az új módszertanok még nem épültek be.

Egyes felmérések szerint ma 150-200 ezer gyerek nem jut hozzá minőségi oktatáshoz. Ez azt jelenti, hogy az iskolában nem tanul meg rendesen olvasni, összeadni, kivonni, szo­rozni. A legfrissebb, 2012. évi PISA tesztek eredménye szerint a tizenöt éves magyar gyerekek 19%-a (tízből kettő) alapfokon teljesít szövegértésben és 28,4 százaléka (tízből három) nem érte el azt a (hatlépcsős skálán második) szintet matematikából, hogy képes lenne átlagot számolni vagy megérteni egy grafikont ([OH 2013](http://www.oktatas.hu/pub_bin/dload/kozoktatas/nemzetkozi_meresek/pisa/pisa2012_osszefoglalo_jelentes.pdf)).[[5]](#endnote-5)

Aki már az alapvető készségeket sem szerzi meg, az nem tud továbbtanulni. Ez oda vezet, hogy a magyar iskolarendszer minden évjárat 16 százalékát általános iskolai végzettséggel ereszti ki a munkapiacra 20-24 éves korában.[[6]](#endnote-6)

**A számlát végül mindannyian fizetjük**

Felnőttként egy érettségizett, szakmát szerzett fiatal 75 % eséllyel dolgozik, a bére nagyjából havi 150-190 ezer forint és ebből 50-64 ezer forintot fizet be az állami költségvetésbe. Az a társa, aki csak nyolc általánost végzett, 50 % eséllyel dolgozik és a havi bére csak 111-120 ezer forint, a közös költségvetésbe így 37-40 ezret ad be.[[7]](#endnote-7) Legalább ekkora azonban az esélye (50 %) hogy segélyt kap, vagy közmunkásként dolgozik, vagyis nem befizet, hanem kivesz a költségvetésből, havonta 23-53 ezer forintot.

Ma Magyarországon 3,9 millió dolgozó tart el 6 millió gyereket, munkanélkülit, közmunkást és nyugdíjast. Tehát két dolgozóra három eltartott jut. Ha ma nem teszünk semmit a befogadó és jó minőségű oktatásért, növekedni fog az iskolázatlan fiatalok aránya, akik életük nagyobb részében munkanélküliek, azaz eltartottak lesznek. Ez azt jelenti, hogy a foglalkoztatottak aránya nem növekszik és húsz év múlva  két dolgozóra már akár négy eltartott is jut majd.[[8]](#endnote-8)

Még több BIT: <http://budapestinstitute.eu/index.php/projektek/adatlap/social_labyrinth/hu>

1. Az adat forrása az Európai Statisztikai Szolgálat adatbázisa: Eurostat online, [ilc\_li02](http://ec.europa.eu/eurostat/en/web/products-datasets/-/ILC_LI02) indikátor. [↑](#endnote-ref-1)
2. Az adatok forrása az Eurostat online, [ilc\_mdho03c](http://ec.europa.eu/eurostat/web/products-datasets/-/ilc_mdho03c), [ilc\_mdho02c](http://ec.europa.eu/eurostat/web/products-datasets/-/ilc_mdho02c) és [ilc\_mdho04c](http://ec.europa.eu/eurostat/web/products-datasets/-/ilc_mdho04c) indikátora. [↑](#endnote-ref-2)
3. Erről lásd még: [BIT#7](http://www.budapestinstitute.eu/uploads/BIT7_HATTER_roma_szulok_iskola_20151201.rtf) és [Tények és Javaslatok 2015/1](http://www.budapestinstitute.eu/uploads/BI_tenyek_javaslatok_2015_1.pdf). [↑](#endnote-ref-3)
4. Az Európai Unió országai átlagosan a hazai össztermék (GDP) 3-4%-át költik közoktatásra – ehhez képest a hazai 3.2% körüli ráfordítás közepesnek számít. [↑](#endnote-ref-4)
5. A matematikai készségek esetében például a kettes szint azt jelenti, hogy a gyerekek képesek azonosítani, kinyerni, megérteni egyszerű, szokványos módon megjelenített statisztikai adatokat. Ismerős kontextusban (pl. érmedobás vagy dobókocka) jól azonosítják, megértik és használják az alapvető leíró statisztikai, valószínűség-számítási fogalmakat. Egyszerű ábrázolásokon tudnak adatokat értelmezni, megadott adatok és egy probléma kontextusának összekötéséhez megfelelő számítási eljárásokat alkalmaznak ([OH 2013](http://www.oktatas.hu/pub_bin/dload/kozoktatas/nemzetkozi_meresek/pisa/pisa2012_osszefoglalo_jelentes.pdf) 6. táblázat, 2. szint, 31.o.). [↑](#endnote-ref-5)
6. Az adat forrása az Eurostat online [lfsq\_pgaed](http://ec.europa.eu/eurostat/web/products-datasets/-/lfsq_pgaed) indikátora. [↑](#endnote-ref-6)
7. Az adatok forrása: bérkülönbség [BWP 2015/1](http://www.econ.core.hu/file/download/bwp/bwp1501.pdf), bérszint: [Bértarifa 2015](http://nfsz.munka.hu/sysres/adattar2015/index.html) (életkor szerint a keresetek, 21-25 évesek adatai), foglalkoztatási ráta: Eurostat online [lfsq\_ergaed](http://ec.europa.eu/eurostat/web/products-datasets/-/lfsq_ergaed). [↑](#endnote-ref-7)
8. A gazdasági eltartottsági ráta alakulására [Augusztinovics (2005)](http://www.epa.hu/00000/00017/00115/pdf/03augusztinovics.pdf) készített becsléseket. Ennek alapján, ha nem javul érdemben az iskolázottság és ennek nyomán a foglalkoztatási ráta, akkor 2050-ben már két eltartott jut minden keresőre Magyarországon. [↑](#endnote-ref-8)