**Kik a szegények, mekkora a szegénység, és mi a helyzet a cigányokkal?**

* **A** [**KSH adat**](http://www.ksh.hu/docs/hun/xftp/idoszaki/hazteletszinv/hazteletszinv.pdf) **1,4 millió, de vannak, akik** [**4,8**](http://www.hirarena.com/4-8-millio-szegeny-magyarorszagon--uj-riportunk-korozs-lajos-szociologussal-_574) **millió szegényről beszélnek: mindkét szám igaz, csak más a tartalma. 1,4 millió azoknak a száma, akik az átlagos magyar jövedelemszint 60%ánál kevesebből élnek. Közel 5 millió pedig azoké, akik nem feltétlenül nélkülöznek, de neccesen, beosztással tudnak csak kijönni jövedelmükből.**
* **A szegénységi mutatók 2005 óta folyamatosan romlanak.**
* **A romák a lakosság 5-7%-át teszik ki. A jövedelmi szegények harmadát.**
* **Ha három, vagy annál több gyermeked van, hatszor valószínűbb, hogy szegény leszel, mint ha egy sincs.**
* **Ha munkanélküli vagy, legfeljebb általános iskolát végeztél, a gyermeked egyedül neveled, vagy ketten ugyan, de több van belőlük, és még roma is vagy, nemigen ment meg semmi a szegénységtől.**

**A szegények száma a mércén is múlik**

A szegénységet alapvetően két módon: a jövedelmi helyzet vagy életkörülmények alapján mérik.


A jövedelmi szegénység leggyakoribb, az unióban is [használt](http://www.ksh.hu/docs/hun/xftp/idoszaki/laekindikator/laekindikator10m.pdf) mérőszáma azt mutatja meg, hogy egy országban hányan élnek kisebb jövedelemből, mint az átlagos (vagy közepes, szakszóval: medián) jövedelem 60%-a. Ezen belül külön kategória a mélyszegénység: ide azokat sorolják, akiknek különösen alacsony (a medián 40%-a alatti) a jövedelme.[[1]](#endnote-1) Tartósan szegénynek azt tekintik, akinek az egy főre számított jövedelme három egymást követő évben nem éri el az átlagjövedelem 40 vagy 60%-át.

A nemrég megszüntetésre ítélt[[2]](#endnote-2) [létminimum](http://www.ksh.hu/docs/hun/xftp/idoszaki/letmin/letmin13.pdf) statisztika az [OÉTI](http://www.oeti.hu/) által összerakott, az egészséges táplálkozáshoz szükséges élelmiszer-fogyasztás költségéből indul ki: az ekörüli értékben élelmiszert fogyasztó háztartások összes kiadásának havi átlagos értékét tekinti minimumnak. Bár a „létminimum” elnevezés az életben maradást is veszélyeztető nélkülözésre utal, amit mér, az inkább az átlagos életvitelhez szükséges jövedelem.

Éppen ezért a létminimum alapján mért szegénység rendszerint jóval nagyobb: 2013-ban a mélyszegénységben élők aránya a magyar népesség 4%-át, a jövedelmi szegény­ség pedig 2013-ban és 2014-ben is 15%-át érintette, míg a négyfős háztartásra számított létminimum alatt élők aránya 30-40%-ra volt tehető (a KSH csak a küszöb értékét közli).[[3]](#endnote-3)

A szegénység-mércék másik típusa a jövedelem helyett a javakhoz való hozzáférést, vagyis ennek hiányát méri. Az unióban használt deprivációs mutató kilenc tételt vizsgál, például hogy gondot okoz-e egy váratlan kiadás finanszírozása, vagy van-e a háztartásban automata mosógép. Súlyosan depriváltnak azt tekintik, aki a kilencből 4 vagy 5 tételben hiányt szenved. A kilenc tétel között azonban több olyan is van (például a gépkocsi vagy a nyaralás), aminek a hiánya még nem jelent súlyos nélkülözést, csak lemaradást a középosztályi átlagtól.

Az egyes javakban hiányt szenvedők aránya 2014-ben (%)



Forrás: KSH 2015

Mindezek alapján a szegényeknek azt a súlyosan nélkülöző körét, akiknek az alapvető létfeltételek, a fűtés, az étkezés biztosítása is napi gondot jelent, 932 ezer fősre tehetjük. Ők egyszerre relatív jövedelmi szegények és súlyos anyagi deprivációval sújtottak.

A szegények száma Magyarországon 2013-ban


|  |  |  |  |  |  |
| --- | --- | --- | --- | --- | --- |
|  |  |  |  |  |  |
| |  | | --- | |  | |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  | 1408 ezer |  | 932 ezer | 499 ezer |  |
|  |  |  |  |  |  |
|  |  |  |  |  |  |
|  |  |  |  |  |  |
| Súlyos anyagi depriváció | | | Relatív jövedelmi szegénység | | |
|  |  |  |  |  |  |

Forrás: KSH 2014

**A jövedelmi szegénység 2005 óta növekvő tendenciát mutat**

A rendszerváltás óta nem volt ennyi szegény az országban, mint ma. A TÁRKI adatai szerint az utóbbi tíz évben gyorsuló ütemben nőtt a szegénység.

A jövedelemszegények aránya Magyarországon 1996-2014 között (%)



Forrás: Magyar Háztartás Panel és TÁRKI Monitor kutatások 1996-2014 (szaggatott vonal jelzi ahol nem két év telt el a két mérés között).

**Kik a szegények?**

Elég kézenfekvő, hogy a háztartásfő **iskolai végzettsége** nagyban meghatározza a szegénység kockázatát: az általános iskolát sem végzettek családtagjai közül minden negyedik szegény, míg a nyolc általánost végzettek esetében ez az arány 16%. Ugyanígy erős a kapcsolat a háztartásfő **munkaerő-piaci státuszával**. Az átlagosnál majdnem négyszer magasabb a szegények aránya a munkanélküli háztartásfők családtagjai körében.[[4]](#endnote-4)

A szegénység több, mint tízszer kiterjedtebb a községekben (19,3%), mint a fővárosban (1,4%). Ugyanakkor rossz hírünk azoknak, akik azt gondolják: a szegények a segélyért szülik a gyerekeket, hogy minél több **gyermek** van egy háztartásban, annak tagjai annál nagyobb valószínűséggel szegények.[[5]](#endnote-5) Míg az egy gyermekes háztartások közül minden tizedik, a három- és többgyermekes háztartások közül majd’ minden negyedik szegény (23%).

A mélyszegénység ─ a közhiedelemmel ellentétben ─ távolról sem kizárólag **a romák** problémája. (Az is igaz, hogy a romák körében a szegénység jóval kiterjedtebb, mint a nem-romák körében. A jövedelmi szegénység[[6]](#endnote-6) 2009-ben a romák körében 68% volt, durván ötszöröse a nem-romák körében mértnek (9%).

A tartós mélyszegénység kockázata a kisebb településeken és a rosszabb helyzetű megyékben magasabb: e csoport fele két leszakadó megyében (Borsod-Abaúj-Zemplén és Szabolcs-Szatmár-Bereg), illetve kétezer lelkesnél kisebb falvakban él.[[7]](#endnote-7)

1. Aldi J. M. Hagenaars-Bernard M. S. van Praag: A Synthesis Of Poverty Line Definitions. In: The Review of Income and Wealth. Vol. 31. 139–154. 1985. [↑](#endnote-ref-1)
2. A KSH a 2015. június 24-i sajtótájékoztatóján jelentette be a szakmai érvekkel indokolt döntést, amelyről a HVG tudósított. <http://hvg.hu/gazdasag/20150624_Beszunteti_eddigi_letminimumvizsgalatait?s=hk> [↑](#endnote-ref-2)
3. KSH: [A háztartások életszínvonala](http://www.ksh.hu/docs/hun/xftp/idoszaki/hazteletszinv/hazteletszinv14.pdf), 2015 [↑](#endnote-ref-3)
4. Gábos András és Szivós Péter: [Jövedelmi szegénység és anyagi depriváció Magyarországon](http://www.tarsadalomkutatas.hu/kkk.php?TPUBL-A-912/publikaciok/tpubl_a_912.pdf), TÁRKI, 2010. 105. o. [↑](#endnote-ref-4)
5. Uo. 106. [↑](#endnote-ref-5)
6. A mediánjövedelem 60%-ában meghatározott szegénységi küszöb mellett [↑](#endnote-ref-6)
7. Medgyesi Márton és Scharle Ágota (szerk.): [Felemelkedés közös erővel: A tartós mélyszegénység csökkentése célhoz kötött támogatások révé](http://www.hazaeshaladas.hu/ftp/elso_tanulmany/hattertanulmanyok.pdf)n. Haza és Haladás Közpolitikai Közhasznú Alapítvány. 2012. 11. [↑](#endnote-ref-7)